Зэребгъажьэщ
Кооперацэм, правэмрэ экономикэмкIэ щыхурагъаджэу Белгород дэт университетым и къудамэу Налшык щыIэм щекIуэкIащ Студентхэм я дунейпсо махуэм хухэха пшыхь-зэпеуэ. Утыкум я зэфIэкI щагъэлъэгъуащ еджапIэм и факультет зэмылIэужьыгъуэхэм я япэ курсым щеджэ студентхэм. Гупхэр зэхьэзэхуащ акъыл жанагъкIэ, гурыхуагъкIэ, уэрэдкIэ, къафэкIэ, видеогъэлъэгъуэныгъэкIэ.
УэрэдкIэ гупхэр щызэпеуэм наIуэ къэхъуащ ныбжьыщIэхэм уэрэд зыуси, макъамэ зытхи зэрахэтыр. «КВН-зэпеуэм» щызэхагъэкIащ хэт гушхуауэ, игу утIыпщауэ утыкум итыфми, видеогъэлъэгъуэныгъэхэр зэрызэхагъэува щIыкIэм къыбжиIэрт студентхэр зэрынабдзэгубдзаплъэр.
Зэпеуэм япэ увыпIэр къыщихьащ ЭО-11 гупым (абыхэм ядж экономикэмрэ бухгалтер учётымрэ). ЕтIуанэ хъуащ ЭО-11* гупыр. ПО-11*-р ещанэщ. Уэрэд жыIэнымкIэ япэ ищащ Апыч Каринэ. Нэхъ дахэу къэфауэ къалъытащ ЭО-11 гупым хэт пщащэхэр. «КВН теплъэ- гъуэри» нэхъ къызэхъулIар ЭО-11 гупырщ.
Зэпеуэм къыщыхэжаныкIахэр саугъэтхэмрэ щIыхь тхылъхэмкIэ ягъэлъэпIащ. Абыхэм ехъуэхъуащ институтым и унафэщI, зэпеуэм и къэпщытакIуэ гупым и пашэу щыта Щоджэн Ахьмэд.
— Лэжьыгъэ купщIафIэ евгъэкIуэкIащ ныбжьыщIэхэми абыхэм я егъэджакIуэхэми. Дэтхэнэ гупми къыхиха IэщIагъэм и фIыпIэр къызэригъэлъэгъуэным иужь итащ. Пэжщ, дагъуэ зыхуэпщIыни уолъагъу. Сыхуейт утыкум нэхъ гушхуауэ фитыну, тхылъымпIэм фемыплъу гукIэ жыфIэну. Ауэ сатхьэкъуащ языныкъуэ ныбжьыщIэхэм я утыку итыкIэм, я псэлъэкIэм, я зыIыгъыкIэм. Мыр фи япэ лъэбакъуэщ. Иджыри гъэунэхуныгъэхэр къыфпэщылъщ, — жиIащ Щоджэным. Iуэхур нэсу къызэрызэригъэпэщам папщIэ ректорым фIыщIэ хуищIащ университетым социальнэ, щэнхабзэ-гъэсэныгъэ лэжьыгъэхэмкIэ и къудамэм и унафэщI Шурдым (ХьэфIыцIэ) Эльмирэ.
Гугъуэт Заремэ.
Сурэтхэр Къарей Элинэ трихащ.
